Sportsplan

Beskrivelse

Sportsplanen er klubbens styringsverktøy og hjelpemiddel for treneren og laglederen. Laglederen skal, i samarbeid med trenerne, finne hvilke regler og retningslinjer som gjelder ved påmelding av lag, turneringsbestemmelser osv. Med utgangspunkt i klubbens verdier og målsettinger legger sportsplanen grunnlaget for Håndball for alle” i et trygt og utviklende miljø. Den er rett og slett det viktigste redskapet for at «klubben er sjef». I kvalitetsklubbprosjektet vil klubben finne NHFs krav og retningslinjer for utarbeidelse av en god sportsplan:

* Prosess
* Kriterier
* Forklaring og konkretisering
* «Verktøykasse» med hjelpemidler for gjennomføring

Skal sportsplanen virkelig gjøre en forskjell på feltet, må den være godt forankret hos alle i klubben. Derfor er det viktig at den praktiseres i all den daglige aktiviteten, og at den implementeres som en naturlig del i klubbens fora for trenere og ledere

1. Klubbens verdiarbeid på banen

Klubben må ha en visjon og målsetting knyttet til håndballens verdigrunnlag.

Håndballens verdigrunnlag:

* Begeistring
	+ For Norges Håndballforbunds posisjon og samfunns-oppgaver.
	+ For andres innsats for norsk håndball.
	+ I egen utøvelse av oppgaver for norsk håndball.
* Innsatsvilje:
	+ i gjennomføringen av oppgaver en har påtatt
	seg for norsk håndball som tillitsvalgt og ansatt, som trener, utøver og dommer.
* Respekt:
	+ for organisasjonens lover, regler og beslutninger.
	+ For hverandre som medlemmer, utøvere, trenere, dommere og ledere.
	+ For hverandres meninger og synspunkter.
* Fair Play:
	+ I utøvelsen av spillet.
	+ I utøvelsen av alt arbeid for organisasjonen som tillitsvalgt, ansatt og utøver.

**Ulike klubber – ulike satsingsområder:**

Klubblandskapet i Norge er mangeartet. Vi har små, mellomstore og store klubber. Vi har drabantbyklubber, storbyklubber og grendeklubber. Vi har toppklubber og breddeklubber. Vi har klubber som har mange idretter, og klubber som kun har håndball som sitt aktivitetstilbud. Vi har klubber med mange naboklubber og klubber som er helt alene i sitt nedslagsfelt. Uansett hvor din klubb befinner seg i dette mangfoldet, har din klubb også en historie, tradisjon og kultur. Dette er viktige forutsetninger for å stake ut en sportslig kurs for klubben.

**Hvilke verdier skal din klubb stå for?**Hvilke mål og prioriteringer skal ligge til grunn for klubbens sportslige arbeid?

Det vil ALLTID være ulike synspunkter og kryssende interesser. Alle skal være med på diskusjonene, og alle skal være lojale mot de beslutninger som blir tatt. Det er klubben som er sjefen, gjennom å styre etter de verdier, mål og virkemidler som er nedfelt i og som gjennomsyrer klubben.

Heldigvis har klubbene retningslinjer fra NHF om hvordan god barne- og ungdomshåndball skal drives. Innenfor disse rammene skal klubbene finne sin identitet og sine satsingsområder.

**Hva trenger lokal- eller nærmiljøet av klubben?**

Klubbens lokal- og nærmiljø er ofte i endring. Kanskje er det et nytt stort generasjonsskifte i drabantbyen og barnekullene triples? Har nybyggerfeltet på nordsiden av dalen blitt så stort at vi trenger mer aktivitet der?

Har guttemiljøet i naboklubben falt sammen, og har det konsekvens for oss? Ungdomssatsingen, inkludert spillerutvikling i toppklubben i byen, er fantastisk. Har det noen konsekvenser for hva vår klubb skal bli gode på? Kommunen vi bor i, får én million kroner for å ta imot flyktninger hvert år. Dermed har vi 40 nye familier med 100 håndballinteresserte barn. Har dette noen konsekvenser for både tilbud og ikke minst foreldreengasjement?

VERDISETTET PÅ BANEN

**Klubben må ha virkemidler for å nå disse visjonene og målsettingene**

***Tilpassede treninger som ivaretar spillernes modnings- og ferdighetsnivå (differensiering)***

* Differensiering handler om hvordan vi kan dele inn treningsgruppa og tilpassetreningen til den enkelte.
	+ For det første: Alle trenger ikke å gjøre det samme på trening. Når vi driver pasningstrening, kan vi variere avstand og pasningstype etter de ulike spillernes erfaring og nivå. Vi kan organisere tre øvelser med ulik vanskelighetsgrad og fordele spillerne ut fra hva de har mest behov for. Eller vi kan la noen drive med skuddtrening mens andre arbeider med pasninger.
	+ For det andre: Differensiering handler ikke først og fremst om å dele gruppa inn i «de gode» og «de mindre gode». Differensiering er å individualisere treningen innenfor rammen av laget. La oss understreke at faste løsninger på differensiering, dvs. at du i store deler av treningsåret har de samme gruppene, ikke er differensiering, men seleksjon.
* Klubben følger NHFs retningslinjer for barne- og ungdomshåndball i kamp og turneringer

Barnehåndball:

Det sier seg selv at små hender og korte armer og bein ikke passer inn i det voksne håndballspillet. Derfor må vi tilpasse banestørrelse, målet, ballen og reglene for øvrig slik at barna opplever mestring gjennom tilpassede utfordringer.
Spillet i Barnehåndball bør skille seg fra det ferdige spillet og det bør være en naturlig progresjon i forhold til utfordringer, vanskegrad, kompleksitet osv.
Spillet vi tilbyr barna må gi stor grad av involvering og ikke minst ballkontakt.
De konkurranseformene vi tilbyr er derfor helt avgjørende.

I Norge har det vært gjort ulikt fra region til region hva gjelder konkurransetilbudet til de yngste. Og de yngste er i denne sammenheng 6-12 år gamle håndballspillere.

**Inndeling og påmelding av lag for jevnbyrdighet**

1. **Jevne lag på årstrinnet i klubben**

På et årstrinn finner en stor variasjon i modning, motivasjon og ferdighetsnivå. Denne” variasjonen” forandres kontinuerlig, og vi voksne må være tålmodige. Ved å være utviklingsorientert og følge” utviklingstrappen” til alle spillerne tett, får vi med flest mulig, lengst mulig og best mulig. Ved å ha mangfold i hvert lag på årstrinnet vil det bidra til både trygghet (spille med kamerater) og utfordringer (spille med dem som har kommet lenger, og med dem som ikke har kommet så langt i ferdighetsutviklingen). Utgangspunktet for mestring vil da være godt. Dette er oppskriften for å oppnå trivsel og utvikling. Lagene settes derfor sammen etter kriteriene kameratskap og mangfold i ferdigheter. Ikke ved å sette sammen de” beste per dato” på ett lag og” resten” på andre- og tredjelag. Dette forutsetter at klubbene organiserer treninger for hele årstrinnet. Det gir et godt grunnlag for å kunne sette sammen lag med mangfold i kameratskap, ferdigheter og ulike fysiske forutsetninger uten å” toppe”.

1. **Velg rett nivå på motstander**

Det hjelper lite å ha jevnbyrdige lag innad hvis lagene vi møter har kommet mye lenger eller nettopp har startet sin håndballaktivitet. Å velge rett nivå er ofte avgjørende for jevnbyrdighet i kampen. Erfaring fra tidligere sesonger må være det viktigste kriteriet ved påmelding. Vant dere nesten alle kampene i fjor, er det naturlig å melde laget på det høyeste nivået eventuelt melde laget opp et nivå for å gi ekstra utfordring. Har fjorårets resultater gitt en god blanding av både seiere, uavgjort og tap, er et nivå på ”midten” det nivået dere sannsynligvis bør delta på. Ga fjorårets resultater flest tap, gir det laveste nivået de beste forutsetningene for jevne og gode kamper. Andre kriterier for nivåvalg for det enkelte årstrinn kan være:

* + Hvor lenge årstrinnet har spilt håndball
	+ Summen av aktivitetsnivå blant spillerne (egen aktivitet, allsidig aktivitet etc.)
	+ Summen av aktivitetsnivå i årstrinnet/på tvers av årstrinn
	+ Å ha jevnbyrdige lag innad i klubben og velge rett nivå på motstander er av avgjørende betydning for at vi får gode serieoppsett
1. **Geografiske utfordringer**

Klubb-Norge er forskjellig. Noen klubber er knyttet til en skolekrets, andre har stor geografisk spredning. For mange klubber er det vanskelig å organisere hele årskull sammen. Hvis mulig, vil mange klubbmiljøer ha stor nytte av å samle sine årstrinn til felles trening og kamp. Jo tidligere jo bedre, lagkamerater blir de forhåpentligvis allikevel i ungdomshåndballen. Der barnehåndballen er organisert i grende- eller klasselag, må valg av nivå følge samme resonnement som pkt. 1 og 2. I regioner med få lag kombinert med store avstander er det en utfordring å ha nivåinndelt påmelding. Men der hvor det finnes flere klubber og flere spillere, bør regionene tilrettelegge for lokale ordninger for nivåinndelt påmelding.

1. **Lik praksis fra klubb til klubb i regionen**

Retningslinjene for nivåinndelt påmelding har ingen hensikt hvis ikke alle klubber og lag har samme forståelse. Disse er verdibasert og utviklingsbasert. Å velge bort eller selektere på dette aldersnivået strider både mot forskning og erfaring. Kampen er en læringsarena, men kanskje enda viktigere en arena for felles opplevelser. Men den viktigste læringsarenaen er utvilsomt den uorganiserte treningsarenaen, deretter kommer den organiserte. Å komme til kamp og møte en naboklubb som har selektert, virker lite motiverende og går på tvers av den norske håndballmodellen.

1. **Jevnbyrdighet i kampen**

Trenerne leder en håndballkamp der fair play, trivsel og utvikling er hovedmålet! Våre spillere og motstanderlaget skal gjennom en passe dose trygghet og utfordringer for å mestre ute på banen. Jevne, tette kamper er resepten for dette. Vi og motstanderlagets trenere må sammen erkjenne at dette er viktig for utvikling og derfor vektlegge at:

* + Begge ligger lavt i forsvar slik at angrepslaget får kontroll over starten på angrepet
	+ Vi bruker hodet og justerer litt på laget ut fra stillingen i kampen

 Leder et lag med flere mål, lar vi:

* + Spilleren som trives som back, utfordres som ving og/eller strekk
	+ Den venstrehendte spilleren flyttes over på høyresiden
	+ Vingen og strekken får spille back

Ligger vi under, lar vi:

* + Vår beste spillere utfordre motstanderlagets beste spillere
	+ De andre spillerne helst spille i trygge roller

Det er begge lags ledere som har ansvaret for at begge lag har mål ved kampslutt. Treneren for det beste laget har ansvaret for at kampen blir jevn og artig for begge lag. Ingen lag bør vinne med mer enn 10 mål.

1. **Påmeldingsansvarlig**

Her må klubben være sjef. Har klubben en trenerkoordinator, trener/spillerutvikler eller sportslig ansvarlig, er denne en nøkkelperson for koordinering og hjelp ved påmelding. En administrativ ansvarlig, uten håndballfaglig ballast, vil ikke alene være kompetent til denne oppgaven.

1. **Ekstratilbud i trening og kamp**

Barnehåndballen har breddeformelen (Trygghet vs. utfordringer + Mestring = Trivsel og utvikling) som sin ledetråd. Barn modnes, lærer og utvikler seg i ulikt tempo. Klubber tilbyr i større grad ekstra tilbud om og på tvers av alderstrinn for å få tilpassede utfordringer til alle. NHF anbefaler fra ti års alder muligheten til å melde på et ekstra lag i årsklassen over. Kriteriene for å være med bør være modning i ”hodet og beina”, fair play og treningsiver. Ekstratilbudet skal ikke være et eksklusivt tilbud til noen få, men trenerne bruker laget som en motivasjonsfaktor for enda mer trening og utvikling. Etablering av

slike lag krever god kommunikasjon mellom klubb, trenere, foreldre og spillere. Årstrinnslagene prioriteres alltid foran ekstratilbudet.

* **Spilletid**

Spillerne skal spille mye når kampen er i gang. Det er åpenbart mer moro å spille enn å se håndball fra sidelinja. Altfor ofte ser vi lag som har for mange innbyttere. I stedet for å være en trygg veileder og motivator må da laglederen/treneren konsentrere seg om å styre innbyttene i kampen. Om nettopp din klubb lykkes med å få til ekstra lag, har dere bedre mulighet for å gi mange spillere mer spilletid. Dette er langt bedre enn om spillerne dine sitter størsteparten av tiden på sidelinja. Og forskjellen er enorm.

Spiller laget 15 kamper i året med ca. seks spillere i stallen i minihåndballen, får spillerne en total kamptid per år på opp mot 300 spilleminutter. Består laget derimot av 12 spillere, blir spilletiden halvert. Over en sesong skal alle spillerne ha tilnærmet lik spilletid.

* **Trenervett**

Som trenere har vi en høy stjerne blant spillerne. Det vi sier, og ikke minst gjør, påvirker både hodet og beina hos dem. Men også foreldrene ledes - indirekte - av oss, så tenk gjennom og etterlev disse fire punktene:

1. Har vi smilet på lur, øker sannsynligheten for at resten er i godt humør.

2. Skryter vi, øker sannsynligheten for at resten av gjengen skryter av hverandre.

3. Skryter vi av motstanderlagets prestasjoner, påvirker det både eget lag og motstanderlaget, og begges supportere.

4. Gjør vi kamplederen/dommeren god, øker sannsynligheten for at flere gjør det samme.

* **Turneringsbestemmelser for arrangement i egen klubb og i deltagelse eksternt**

Klubben følger NHFs turneringsbestemmelser ved egne arrangement som tar utgangspunkt i:

* + Turneringer der alle lag får spille like mange kamper
	+ Turneringer der alle får premie
	+ Turneringer der en tar hensyn til jevnbyrdige kamper

Klubben søker alltid sin region om godkjennelse.

Klubben velger eksterne turneringer som også tar utgangspunkt i NHFs turneringsbestemmelser.

* **Retningslinjer for deltagelse i turneringer i utlandet**

Klubben følger NHFs retningslinjer for deltagelse på turneringer i utlandet.

UNGDOMSHÅNDBALL

* Trenervett

 Se samme punkt under Barnefotball.

* Spilletid

Klubben melder på nok lag til at alle får mye spilletid. Ved å ha både lavterskeltilbud og spillerutviklingstilbud sørger klubben for dette. Klubben melder i tillegg lagene på rett nivå i seriesystemene.

* **Trenings- og kamptilbud både for lavterskel- og spillerutviklingsgrupper**
* Trenings- og kamptilbud på lavterskelnivå og for målgruppa som ønsker å bli best mulig i ungdomshåndballen.
* Klubben har ekstra treninger/tiltak på tvers av lag og alderstrinn åpen for alle (ekstratrening (lørdagstrening), håndballskoler etc.).
* Klubben har ekstra spillerutviklingstiltak på tvers av lag og alderstrinn i ungdomshåndballen (” spillerutviklingsgrupper”, treningsleirer osv.)
* **Plan for hospitering i ungdomsfotballen**

Hospitering er et eksempel på differensiering der spillere i perioder får trene og spille på lag på høyere årstrinn i tillegg til sitt opprinnelige lag. Å sette en aldersgrense for hospitering er vanskelig. I noen klubber må spillerne bidra oppover for at det skal bli nok spillere til å stille lag på trinnet(ene) over. I andre klubber er det rett og slett naturlig at alle spillerne får lov til å være med på den aktiviteten som er på banen, samme hvor unge eller gamle de er!

Flytsoneprinsippet, og hvor moden spilleren, miljøet og foreldrene er for «å tåle hospiteringen», er avgjørende for når spillere får lov til å prøve seg på høyere nivåer. På generelt grunnlag anbefaler vi ikke hospitering før barna er ti år.

Gode hospiteringsordninger er et viktig virkemiddel for læring generelt og mestringslæring spesielt. Det kan imidlertid være en kime til konflikt, der spillerne – unødvendig – kommer i konflikt med sitt alderslag, og det kan skape konflikt mellom trenere. Hospiteringsordninger bør håndteres av klubben – gjennom en «uhildet» trenerkoordinator eller spillerutvikler. Igjen er samarbeid, planlegging på forhånd og god kommunikasjon avgjørende.

* **Klubbens verdier og virkemidler blir implementert i den daglige aktiviteten gjennom:**

Ansvarlig for klubbens trenere (eks. trenerkoordinator, trenerutvikler, sportslig leder ellerlignende funksjon)

* Trenerkoordinator: En sportslig administrativ rolle som innebærer å følge opp klubbens sportslige plan. Har ansvar for trenerforum og sikrer at det er god aktivitet og at god differensiering blir ivaretatt på alle årstrinn. Trenerkoordinatoren styrer i tillegg hospiteringsordningene i klubben.
* Trenerutvikler: Dette er trenernes trener i klubben. Har ansvar for oppfølging og veiledning på banen gjennom lagsbesøk og veiledning i praksis.
* **Trenerforum**

En klubb som er i førersetet, ser hvor viktig det er å ha flere møteplasser og tiltak som går på tvers av både årstrinn, kjønn og funksjoner. En slik møteplass kan være jevnlige trenerforum, der du og trenerkollegene dine kan dele erfaringer og lære av hverandre. Slike møteplasser gir også klubben mulighet til å forankre sportsplanen hos dem som legger til rette for aktiviteten – trenerne. Gjennom et trenerforum kan klubben få forankret og skapt en felles forståelse for de verdier, mål og virkemidler klubben arbeider etter. I

* I tillegg kan implementering av verdier og virkemidler skje gjennom:
* **”Fadderordninger” gjennom ansvarlig for klubbens trenere**
Klubben sørger for at trenerne får god oppfølging på ”feltet”. Dette bør inneholde:
* Organisering av økta
* Veiledning av spillerne
* Kampledelse
* Verdisett i praksis¨
* **Foreldremøter**Klubben gjennomfører foreldremøte før hver sesong hvor følgende tema bør være med:
* Klubbens verdisett
* Lagets kjøreregler på og utenfor banen
* Årsplan
* Kommunikasjon foreldre <-> klubb
* **Klubbens hjemmeside**

Klubbens verdier og virkemidler ligger lett tilgjengelig på klubbens hjemmeside.

1. **AKTIVITET:**

NHFS RETNINGSLINJER FOR AKTIVITET I BARNEHÅNDBALLEN
(6-12 ÅR)

For å tilrettelegge for mer og bedre håndballaktivitet for barn, mener vi det er viktig at klubben er bevisst sin rolle og har klare retningslinjer som følger noen hovedprinsipper. Disse prinsippene er:

* Håndball for alle
* Barnehåndball skal være sosialt
* Barnehåndball skal være trygt
* Barnehåndball skal ha fokus på lek og utvikling
* Fair Play
* TRYGGHET + MESTRING = TRIVSEL

I arbeid med barn er det avgjørende å tilpasse aktivitetene slik at spillerne opplever mestring.

Treneren er ofte den viktigste personen for barn som spiller håndball. I håndball skal det være rom for ale, og det er trenerens oppgave å skape et miljø der alle trives.

Hvordan skal vi tilrettelegge for aktivitet på trening hvor alle lærer og er i flyten? Dette bør være et naturlig spørsmål å stille når treneren planlegger ettermiddagsøkten med guttene eller jentene.

Treningsøktene bør være varierte og samtidig holde fokus på innlæring av ferdigheter over tid. Det bør også legges opp til treninger med både enkle og mer utfordrende øvelser, slik at alle får tilpasset aktivitet. Generelt mener vi at treningsøktene skal tilrettelegge for allsidig læring, og hver trening bør inneholde følgende punkter i omtrent like store deler:

* Individuelle balløvelser: Ballbehandling og teknikk
* Basisøvelser: Balanse, koordinasjon og bevegelighet
* Kast og mottak: Småspill: To mot to, tre mot to, tre mot tre, og så videre

Som trener bør du organisere mye av treningene i mindre grupper, og du kan sette sammen smågruppene slik at spillerne over tid får trene sammen med spillere som er kommet kortere, like langt og lengre i utviklingen i omtrent like stor deler.

Gjennom å sette sammen differensierte smågrupper på trening bidrar du til at alle spillerne opplever både mestring og utfordring, og dermed lærer mer. Merk at gruppesammensetningen

bør variere, og at alle skal være like viktige. Planlagte økter er en forutsetning for å kunne lede treninger hvor spillerne trives og vokser med oppgavene. Hver trening bør ha en rød tråd, og treneren bør også over tid ha en plan for hva laget skal arbeide med. Mest mulig aktivitet og minst mulig kø må uansett alltid være en fast tommelfingerregel. Barn er utålmodige og ønsker fart. Som leder er det dessuten viktig å kommunisere mer ved å vise enn å forklare øvelsene. For å gjøre hver trening bedre enn den forrige, kan du bruke noen kontrollspørsmål for å evaluere økten og ledelsen av den. Kan du svare ja på alle spørsmålene i sjekklisten

under, har du gjort en meget god jobb.

Trenerens sjekkliste for økten:

* Unngikk vi køer og greide vi å holde alle i aktivitet hele tiden under øvelsene?
* Opplevde spillerne at treningen var gøy og preget av lek?
* Fikk spillerne brukt mye tid med ball med mange ballberøringer?
* Hadde vi fokus på innlæring av kast- og mottaksferdigheter?
* Brukte vi mye tid på småspilløvelser?
* Hadde vi øvelser med ulik vanskelighetsgrad?
* Avsluttet vi økten med en morsom konkurranse?
* Var vi flinke til å vise øvelsene for spillerne?
* Ble alle spillerne snakket med direkte minst én gang i løpet av økten?

Differensiering og spillerutvikling:

Differensiering betyr at trenings- og kamptilbudet i størst mulig grad er tilpasset enkeltspilleres ferdigheter, motivasjon, ønsker og behov.

Hospitering er et eksempel på differensiering der spilleren i perioder får trene og/eller spille på lag i høyere aldersklasser. Alle som spiller håndball har rett til et tilpasset og differensiert tilbud i klubben, med stort fokus på prosessorientert læring. De fleste som spiller håndball spiller fordi de opplever å ha det gøy sammen med venner og klassekamerater, samtidig som man opplever mestring på håndballbanen. Det er noen av de viktigste årsakene til at spillere fortsetter med å spille håndball. Spillere på ett lag vil oppleve det å mestre forskjellig ut i fra utviklingsstadiet. Derfor er det viktig at man også får utfordringer på det nivået man er kommet på utviklingsmessig. Det er også mulig å tilrettelegge for frivillige ekstratreninger på tvers av lag, eller andre fellestiltak som går over lagsgrenser. F.eks. fysiske treninger, tematreninger eller liknende.

**Differensiering og hospitering må styres av klubben!**

Klubben er den som legger føringene for barnehåndballen. Barnehåndballen bør ikke være styrt av den enkelte trener. Samarbeid på og mellom årskull gir gode forutsetninger for differensiering og setter spilleren og klubben i sentrum. Det viktigste treneren og klubben kan gjøre for å skape god spillerutvikling er å sikre at spillerne syns det er gøy å trene og at de opplever mestring. Gi muligheter til å delta på eldre lag, og i tillegg stimulere til mye egenaktivitet. Gi også rom for at barna ønsker å drive med andre idretter.

**Tenk på:**

* Trygghet, mestring og samvær med venner er avgjørende faktorer for å få barn til å fortsette med idretten sin
* Gjennom en sesong skal alle spille like mye
* Fokuser på prestasjon, framgang og Fair Play – ikke på seier eller tap. Selvtillit og trygghet kommer ikke av seg selv, men det kommer gjennom gode tilbakemeldinger fra venner, foreldre og trenere

**10 tips til utvikling av barnehåndballen i klubben**

1. God barnehåndballaktivitet krever kompetanse og trygghet på klubbens roller – Prioriter alltid leder- og trenerutvikling høyt på klubbens handlingsplan.
2. Barnehåndballen er den største målgruppen i de aller fleste klubber – det bør derfor være egne ledere med ansvar for barnehåndballen i klubben.
3. Vær nøye med presentasjonen av klubben – Involver foreldre så tidlig som mulig og sørg for at alle er innforstått med klubbens organisering og retningslinjer.
4. De fleste trenere rekrutteres fra foreldregruppene – Sørg for at det er flere trenere rundt hvert lag slik at alle spillerne får nok oppfølging og oppmerksomhet.
5. Sikre at det også er ledere rundt laget med klare instrukser og ansvar for det administrative og sosiale.
6. Tilrettelegg for gode fagmiljø og trenerfora for trenerne i barnehåndballen.
7. Sørg for jevnlige møteplasser og god kommunikasjon mellom styret, barnehåndballgruppen og lagledere, oppmenn og foreldrekontakter.
8. Kamparrangement i håndball skal være morsomme og positive for alle – Ha en Fair Play-vert fra foreldregruppene på plass på alle arrangement i hallen.
9. God håndballaktivitet kan organiseres på små flater – Bruk gymsaler aktivt og vær bevisst på oppdeling av bane i hall
10. Det finnes mye kunnskap og erfaring i både region og andre klubber – Bruk den aktivt!

NHFS RETNINGSLINJER FOR AKTIVITET I UNGDOMSHÅNDBALLEN
(13-19 ÅR)

Fortsatt fokus på målsetningene for bredde- og barnehåndball. Ta vare på alle.

Men også: ”Håndballaget skal legge til rette for en helhetlig utvikling av talentfulle utøvere til nasjonalt og internasjonalt toppnivå.”

Ungdomshåndball er preget av mange dilemma – Klubben bør derfor ha en klar formening om hvor og hva man vil

* Langsiktig utvikling for den enkelte utøver vs kortsiktige resultat for det enkelte lag?
* Hvordan ønsker vi å utvikle utøvere på ulike nivå?
* Hvem legger retningslinjene for aktiviteten?
* Hvordan beholde flest mulig- frafallsproblematikk

Trenerstyrte klubber - hva blir problemet?

Kjernespørsmålet, hvordan få fram gode spillere samtidig som man beholder flest mulig spillere. Poengtere at klubben må på banen, unngå at tilfeldige trenere får sette alle premissene for klubbene sin aktivitet- må være en rød tråd.